Foto’s: Museum, fees gedenk Bosoorlog by MonumentDaniel Scholtz en Kyle Eekhout tydens die fees. (Foto: verskaf) Ná drie jaar het die Voortrekkermonument en die Pro Patria Museum in Pretoria die Militêre Fees, waartydens geskiedenis onthou en gevier is, weer voortgesit. Duisende pare voete het Maandag op die Voortrekkermonument se terrein gewemel tydens die fees. “Dit is óns erfenis, óns geskiedenis. Die fees lê ŉ mens na aan die hart, want ons het geveg in ’n oorlog waarin elke man getel het, of jy kos gemaak het en of jy geveg het, elkeen het getel en saam kon ons ’n sukses behaal,” het Hannes Scholtz, wat ’n valskermartilleris in die Bosoorlog was, vertel. Aktiwiteite soos windbuks-skiet het vir groot opwinding deur die loop van die dag se feesviering gesorg. Peter Badcock, ŉ oorlogskunstenaar, het ook die fees as uitstaller bygewoon. Sy werk beeld die rou waarheid van oorlog uit. “My werk maak ’n soort kommunikasie oop tussen die ouens wat in die oorlog geveg het en hul families. Baie van hulle ervaar post-traumatiese stres en hulle is dikwels bang om soos ’n sissie te lyk as hulle daaroor praat,” sê Badcock. Die Voortrekkermonument en die Pro Patria Museum het ook tydens die geleentheid hul vennootskap gevier deur ’n museum ter herinnering van die Bosoorlog by die Amfiteater op die terrein van die Voortrekkermonument te open. “Ons wil graag ’n rol speel in die opvoedingsproses, veral vir die lede van ons jonger geslag en om hulle met kennis en insig toe te rus, sodat elkeen wat hier wegstap sy eie opinie kan vorm oor die invloed wat hierdie konflik gehad het gedurende dié periode,” het die voorsitter van die Pro Patria Museum, genl.maj. Lawrence Smith gesê.